dh-unibe/image-text_koenigsfelden-charters-post-1500 huggingface dataset:
Wir, Ott̄, von gotz gnaden ✳ hˀtzog ze ✳ Osterich ✳ und ze ✳ Styr, ✳ vergehen offenlich und tuͦn kunt ✳ allen den, die disen brief ansehent oder
hoͤrent lesen, ✳ das wir unserr lieben swester ✳ Agnes, ✳ wilent chùneginne ze Ungˀn, ✳ haben gegeben willecklich mit unsers bruͦders hˀtzog
Albrehtz gunst und guͦtem willem drùhundert und siben stucke korn geltz uf den drin ✳ mûlinon, der einù gelegen ist in der stat ze Zovingē
und zwo vor dˀ stat, und uf den guͤtˀn, die da zinsent uf das hus ze Arburch, und uf dem guͦte, das gelegen ist in dem dorfe ze Oftringē,
ze einem rehten koͧffe umb drùhundert und zehen march silbers. ✳ des selben silbers sin wir von ir gewˀt gar und gentzlich und han
das in unsern nutz und fromen bekeret mit sollichen gdingen, ✳ wenne wir dû selben guͤter wider loͤsen wellen, das si uns die wider
geben sol umb als vil silbers, als wir von ir empfangen haben. ✳ und das selb guͦt hat unser vorgnante swestˀ gegeben dem chlostˀ
ze Chùngesfeld nach ir tode mit unsmˀ und unsers bruͦders gunsts und guͦtem willen, mit allen den rehten und nutzzen ze habende
und ze niessenne, als wir ez gehebt hant, alle die wile, untz wir si des silbers gar und gentzlich geweren, ✳ dar umbe, das si ir
selgereit und oͧch dù jartzit, dû wir uns und unsˀn lieben geswistergiten geordenot haben, dester bas volbringē und volfuͤren mùgen,
und sunderlich ir drie jungfrowen, ✳ Ellen, ✳ Agnes ✳ und ✳ Kùnlen, ✳ besorgen mùgin zuͦ dem andern und si in geschaffet hat ,✳ und oͧch den
buwe des chlosters dester bas volbringen mùgin. ✳ und wenne wir in das vorgnante silber gerihten und geweren, so sullent si
ez wider an legen an geltendes guͦt, da mit si vollbringē alles, das da vorgeschriben und geordenot ist. ✳ und ze einem waren offennē
urchûnde, das wir und unser bruͦder gunst und guͦten willen dar zuͦ geben, das alles das volbracht und us geriht wˀde, das da
vorgeschriben ist, nach unserr lieben swestˀ willen und ✳ ordenunge, so haben wir ir und dem chloster ze Chùngesfeld disen
brief gegeben, besigelt mit unsˀm hangendem insigel, fùr uns und unsˀn bruͦder und unser erben und alle unser nachkomē,
der geben ist ze Brugge, ✳ do man zalt von ✳ Christes gebùrt drûcehenhundert jar, dar nach in dem drizigostem jare, an sant
Mathias abent, dez zwelfbotten.
Königsf. 106
Kgsf. 106
Staatsarchiv
AARGAU
ùbˀ die mùlinē ze Zofingen
der dritte
verwilligùng des koùffs um̄ die
dry mùly Zoffing₎ ✳ vō hertzog
Ott₎ von Oͤsterrich
✳ K ✳
✳ M ✳ 7 ✳
ùbˀ mulinen Zofingin